**Agonia unei flori**

*Aurel Oancea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Floare tristă şi frumoasă, floare

Aruncată-n colbul din cărare,

Din iubire fost-ai dăruită,

Dar te stingi sub soare, ofilită.

Mulţi, pe lângă tine, trec acum,

Unii nu te văd cum zaci în drum,

Neatenţi, te calcă în picioare.

Cui să-i pese de ce simte-o floare?

Agonia-ţi va sfârşi îndată.

Vei muri, de nimeni regretată,

Cum mor florile de pretutindeni.

Nu-şi va aminti de tine nimeni.

Floare tristă, cât de mult te-asemeni

Cu a mea iubire pentru oameni…